b"\n_START_ARTICLE_\nLlei d'ordenaci\xc3\xb3 de l'ensenyament superior\n_START_SECTION_\nMotius\n_START_PARAGRAPH_\nL\xe2\x80\x99acc\xc3\xa9s al coneixement, en totes les seves manifestacions, \xc3\xa9s un requisit imperatiu per al progr\xc3\xa9s individual i per al benestar social i \xc3\xa9s, alhora, una condici\xc3\xb3 necess\xc3\xa0ria per al desenvolupament d\xe2\x80\x99una societat tolerant, oberta i democr\xc3\xa0tica. Els poders p\xc3\xbablics, per la seva banda, han d\xe2\x80\x99afavorir la difusi\xc3\xb3 del coneixement, de la cultura i del pensament cr\xc3\xadtic, tot posant les bases per al desenvolupament qualitatiu de l\xe2\x80\x99ensenyament superior. Aix\xc3\xad, i per assegurar la consecuci\xc3\xb3 d\xe2\x80\x99aquestes finalitats, la Llei d\xe2\x80\x99ordenaci\xc3\xb3 de l\xe2\x80\x99ensenyament superior pret\xc3\xa9n regular el conjunt del sistema de l\xe2\x80\x99ensenyament superior.\n_START_SECTION_\nContext\n_START_PARAGRAPH_\nL\xe2\x80\x99ensenyament superior a Andorra es troba a principi del segle XXI, davant nous reptes derivats de la cada vegada m\xc3\xa9s intensa interrelaci\xc3\xb3 amb l\xe2\x80\x99entorn europeu. A partir de les Declaracions de la Sorbona (1998) i de Bolonya (1999) la majoria de pa\xc3\xafsos i tota la comunitat universit\xc3\xa0ria d\xe2\x80\x99Europa han entrat en un intens proc\xc3\xa9s de converg\xc3\xa8ncia dels sistemes d\xe2\x80\x99ensenyament superior respectius. Amb la voluntat de participar activament en aquest proc\xc3\xa9s, el Principat d\xe2\x80\x99Andorra va adequar el 2008 el seu ordenament jur\xc3\xaddic en mat\xc3\xa8ria d\xe2\x80\x99ensenyament superior d\xe2\x80\x99acord amb els principis de l\xe2\x80\x99anomenat Espai Europeu de l\xe2\x80\x99Ensenyament Superior. Garantir la qualitat de l\xe2\x80\x99ensenyament superior, promoure la mobilitat dels estudiants i dels professors, posar en funcionament un sistema flexible de titulacions basat en tres cicles universitaris, adoptar l\xe2\x80\x99anomenat Suplement europeu al diploma i promoure l\xe2\x80\x99aprenentatge al llarg de la vida i la dimensi\xc3\xb3 europea en l\xe2\x80\x99ensenyament superior, s\xc3\xb3n els objectius principals que hi ha darrere la construcci\xc3\xb3 de l\xe2\x80\x99Espai Europeu de l\xe2\x80\x99Ensenyament Superior. Aquests s\xc3\xb3n alguns dels principals reptes als quals es vol donar resposta amb aquesta Llei.\n_START_SECTION_\nHist\xc3\xb2ria\n_START_PARAGRAPH_\nEl model d\xe2\x80\x99ensenyament superior desenvolupat des de la creaci\xc3\xb3 per llei de la Universitat d\xe2\x80\x99Andorra l\xe2\x80\x99any 1997 ha assolit la plena consolidaci\xc3\xb3 durant els primers anys del segle XXI. Els processos de Bolonya i Copenhaguen van obrir una nova perspectiva en l\xe2\x80\x99horitz\xc3\xb3 dels estudis universitaris i de l\xe2\x80\x99ensenyament professional superior. Els referits processos de canvi exigeixen tamb\xc3\xa9 una transformaci\xc3\xb3 qualitativa en el model d\xe2\x80\x99ensenyament superior. A la vegada, continuar aprofundint en la modernitzaci\xc3\xb3 del sistema universitari i d\xe2\x80\x99ensenyament professional superior \xc3\xa9s un imperatiu vinculat al necessari proc\xc3\xa9s de modernitzaci\xc3\xb3 de la nostra societat. Cal dotar d\xe2\x80\x99una nova dimensi\xc3\xb3 l\xe2\x80\x99ensenyament superior per tal de continuar donant resposta a les necessitats formatives dels ciutadans i, a la vegada, per poder oferir una aportaci\xc3\xb3 de refer\xc3\xa8ncia a la comunitat universit\xc3\xa0ria internacional, amb capacitat per atreure estudiants, professors i investigadors d\xe2\x80\x99altres pa\xc3\xafsos. L\xe2\x80\x99adaptaci\xc3\xb3 al nou entorn internacional exigeix tamb\xc3\xa9 la demarcaci\xc3\xb3 entre les dues grans modalitats de l\xe2\x80\x99ensenyament superior: els estudis universitaris i els d\xe2\x80\x99ensenyament professional superior, tal com queda explicitada en l\xe2\x80\x99estructura de la Llei."